FirstRand sê ekonomie herstel beter as verwag | Netwerk24
Deur Nellie Brand-Jonker 07 Junie 2021 15:04
Die FirstRand-groep sê die ekonomie het die afgelope maande sedert die begin van die jaar vinniger herstel as wat aanvanklik verwag is.
FirstRand besit onder meer FNB.
Dit lei tot minder agterstallige lenings.
FirstRand Bank, wat FNB, WesBank en RMB insluit, dra die grootste deel van die groep se inkomste by.
"Die groep sien egter in Suid-Afrika 'n ekonomiese herstel wat vinniger is as wat aanvanklik verwag is, wat tesame met goeie skuldinvordering tot baie laer afskrywings van slegte skuld gelei het as wat verwag is. Die agterstallige skuld het verminder en niepresterende lenings neem minder toe as verwag," sê die groep.
"Gegewe die verbetering in die kredietkoste, ervaar die groep nou 'n sterker tweede helfte as verwag."
Die res van die inkomstestaat is min of meer soos voorheen aangedui.
Die netto rente-inkomste is op 'n soortgelyke vlak as die eerste helfte en gaan effens styg jaar tot jaar.
Die nierente-inkomste is laer as die eerste helfte omdat laer volumes transaksies in Januarie en Februarie gedurende die inperking ervaar is vergeleke met wat in Desember beleef is. Die inkomste uit transaksiekoste het in April en Mei verhoog.
Die kredietverlening het onder druk gebly en toon die groep se versigtige aptyt vir risiko.
Die groep verwag dat sy kernwins en wins per aandeel met meer as 35% in die boekjaar tot einde Junie gaan styg.